Minuta: 1 iulie 2021

Tema: proiectul de ***ordin pentru modificarea Anexei la Ordinul nr. 2171/181/M 223/4380/2020 pentru stabilirea Normelor privind autorizarea, organizarea şi funcţionarea centrelor de vaccinare împotriva COVID-1***

În data de 1 iulie 2021 a avut loc la sediul Ministerului Sănătății o ședință publică de dezbatere a proiectului de ordin mai sus menționat.

Din partea Ministerului Sănătății au participat:

- Dr. Magdalena–Aurelia Ciobanu – director general al Direcției generale asistență medicală, medicină de urgență și programe de sănătate publică;

- Mihaela Dumitrescu, consilier superior - Direcția generală asistență medicală, medicină de urgență și programe de sănătate publică;

- Mihaela Răiciulescu, consilier – Compartimentul de coordonare și monitorizare a activităților structurilor din cadrul Ministerului Sănătății.

Pentru participare la dezbatere s-au înscris următoarele persoane:

- Dr. Anca Nițulescu - Asociația ”Medici pentru Consimțământ Informat”;

- Dănilă Dragoș - Agenția Point Public Affairs.

Discuția a fost inițiată de doamna dr. Anca Nițulescu:

Legat de proiectul de ordin pentru care a fost organizată dezbaterea publică, doamna dr. a solicitat detalii și lămuriri cu privire la justificarea inființării centrelor de vaccinare mobile în scopul asigurării accesului la vaccinare a populației din zone izolate și greu accesibile, ținând cont de reacțiile adverse post vaccinale, precum și posibile șocuri anafilactice, cazuri în care adrenalina și hemisuccinatul de hidrocortizon (administrate ca prim ajutor) pot fi insuficiente.

Dr. Magdalena Ciobanu:

- a menționat incidenta foarte mică a cazurilor de șoc anafilactic după administrarea vaccinului, precum și asumarea de către echipa de vaccinare a dotărilor prevăzute de cadrul legal, totodată fiind mentionat faptul că probabilitatea apariției unei reacții severe este aproape nulă, centrele de vaccinare fiind dotate cu truse de intervenție în caz de urgență; s-a mai menționat faptul că o eventuală reacție adversă severă apare imediat după administrarea vaccinului, când pacientul este încă sub supravegherea echipei medicale, fapt care permite apelarea serviciului de urgență 112, chiar sub supravegherea echipei mobile de vaccinare; de asemenea, fiind vorba de caravane mobile, există posibilitatea de a se întâlni pe drum cu o salvare.

Dr. Anca Nițulescu:

- de ce este necesară prezența echipelor de pază și protecție, care pot avea ca efect intimidarea persoanelor care apelează la serviciile centrului de vaccinare mobil? Doamna dr. Magdalena Ciobanu a menționat rolul echipei de pază (poliție și jandarmi), care va fi prezent numai la solicitarea și aprecierea coordonatorului centrului de vaccinare, fiind precizat, totodată, faptul că echipele de pază și protecție au rolul de a acționa pentru paza și protecția personalului medical.

Altă situație adusă în discuție de către doamna dr. Anca Nițulescu este legată de justificarea vaccinării persoanelor care locuiesc în zone izolate și greu accesibile, având în vedere incidenta nesemnificativă a cazurilor de COVID-19 în astfel de zone.

Doamna dr. Magdalena Ciobanu a menționat importanța vaccinării acestei categorii de populație care, de regulă, se află la o vârstă respectabilă, când patologiile cronice sunt frecvente, la fel și situațiile de imunodepresie; în condițiile agresivității noului coronavirus, a mutațiilor acestuia, vaccinarea acestei categorii de populație ar putea proteja de un eventual nou val de imbolnăviri COVID-19, fiindu-le astfel protejat și dreptul la sănătate și la viață implicit ;

Un alt aspect adus în discuție a fost cel legat de faptul că populația din zonele izolate nu are acces la sursele de informare privind efectele adverse ale vaccinării, iar în acest sens, doamna dr. Magdalena Ciobanu a precizat accesibilitatea surselor de informare care sunt distribuite pe rețele de informare electronice, știri etc., fiind, totodată, precizat faptul că acest subiect excedează temei stabilite pentru dezbaterea publică. Doamna dr. Anca Nițulescu a fost asigurată cu privire la notificarea, după caz, a CNCAV.

De asemenea, au fost amintite formularele obligatorii, completate de persoana vaccinată, cu privire la consimțământul pacientului și chestionarul ante-vaccinare.

În afară de subiectul proiectului de ordin pus în dezbatere a fost adusă în discuție eficiența vaccinării împotriva COVID-19, fiind menționate, la modul general, cazuri de infectare și de deces după vaccinare.

Doamna dr. Magdalena Ciobanu a precizat eficiența vaccinurilor față de formele critice și grave ale vaccinului împotriva COVID-19, precum și beneficiul acestora față de agresivitatea noului coronavirus și importanța vaccinării în scăderea incidenței cazurilor noi de COVID-19.

Alte discuții, care au fost purtate în afara subiectului dezbaterii publice, au fost legate de organizarea ședințelor publice, pe viitor, de către Ministerul Sănătății, nemulțumirile vizând durata dezbaterilor publice on-line (50 min.); a fost făcută propunerea organizării unor dezbateri de tip mixt (față în față+on-line), pentru evitarea deplasării de la distanțe mari a persoanelor dornice să participe.

Doamna dr. Magdalena Ciobanu a menționat că va transmite această propunere conducerii ministerului.

In concluzie, prin prevederile ordinului aflat în transparență decizională nu sunt afectate drepturile pacientului, nici dreptul constituțional la sănătate și informare.